Cu privire la aprobarea și punerea

în aplicare a taxelor locale pentru

anul 2024

În conformitate cu articolele 288-298 din Codul fiscal, aprobat prin Legea nr. 1163/1997, Titlul VII „Taxele locale” (cu modificările și completările ulterioare), art. 14 (1) și art. 16 (1) din Legea nr. 231/2010 privind comerțul interior, Hotărârea Guvernului nr. 854/2006 privind aprobarea Regulamentului transporturilor auto de călători și bagaje, art. 6 (2) pct. 3 lit. a) din Legea nr. 136/2016 privind statutul municipiului Chișinău, în temeiul art. 14 (2) lit. a), art. 19 (4) și art. 20 (6) din Legea nr. 436/2006 privind administrația publică locală, Consiliul Municipal Chișinău DECIDE:

1. Se stabilesc taxele locale, prevăzute de legislație, cotele și înlesnirile fiscale, conform anexei nr. 1.

2. Se aprobă cotele de taxe locale lunare pentru prestarea serviciilor de transport auto de călători în raza municipiului Chișinău pentru fiecare autovehicul (microbuz sau autobuz), conform anexei nr. 2.

3. Se aprobă cota de taxă lunară, în mărime de 400 lei pentru fiecare unitate de transport, pentru prestarea serviciilor de transport auto de călători, în regim de taxi, pe teritoriul municipiului Chișinău.

4. Se stabilesc cotele taxei pentru unitățile comerciale și/sau de prestări servicii, conform anexei nr. 3.

5. Calculul taxelor locale se efectuează de către subiecții impunerii, în funcție de baza impozabilă și cotele concrete stabilite.

6. Prin derogare de la prevederile pct. 5, calculul taxei pentru salubrizare se efectuează de către Direcția de colectare a impozitelor și taxelor locale a Primăriei Municipiului Chișinău, care înștiințează subiecții impunerii cu privire la suma taxei ce urmează a fi achitată pe anul 2024, în baza informației despre fiecare persoană fizică, recepționată de la ASP, din Registrul de stat al populației și înregistrată în SIA „SCITL” la situația de la 31.12.2024, cel târziu până la 31.05.2025, prin intermediul avizelor de plată a taxei pentru salubrizare.

7. Termenul de plată al taxelor locale și al prezentării dărilor de seamă fiscale de către subiecții impunerii se stabilește trimestrial, până la data de 25 a lunii imediat următoare trimestrului gestionar.

8. În cazul taxei pentru salubrizare, se stabilește termenul de plată până la 31.07.2025.

9. Responsabilitatea pentru calcularea corectă a taxelor locale și virarea integrală a sumelor calculate în termen la bugetul municipal Chișinău revine contribuabililor. Responsabilitatea pentru virarea în termen la bugetul municipal Chișinău a taxei pentru salubrizare revine Direcției de colectare a impozitelor și taxelor locale a Primăriei Municipiului Chișinău.

10. Cererile agenților economici și ale persoanelor fizice privind acordarea de înlesniri la plata taxelor locale se vor examina separat, scutirea de plată urmând a fi stabilită prin decizia Consiliului Municipal Chișinău.

11. În cazul sistării activității agenților economici de către Comisia pentru situații excepționale a Republicii Moldova în legătură cu declararea situației excepționale de COVID-19, pe perioada sistării activității, subiecții impunerii se scutesc de plata taxei pentru amenajarea teritoriului, taxei de piață și taxei pentru unitățile comerciale și/sau de prestări servicii.

12. Prevederile deciziilor Consiliului Municipal Chișinău nr. 21/10 din 14.12.2022 și nr. 5/5 din 06.06.2023, sunt în vigoare pe perioada fiscală 2023.

13. Taxele și cotele acestora, stabilite în punctele 1-4, se pun în aplicare cu începere de la 01.01.2024.

14. Direcția relații publice și buget civil va asigura mediatizarea prezentei decizii.

15. Viceprimarul de ramură al municipiului Chișinău va asigura controlul executării prevederilor prezentei decizii.

PREȘEDINTE DE ȘEDINȚĂ

SECRETAR INTERIMAR

AL CONSILIULUI Adrian TALMACI